
Előterjesztést véleményezi: PTÜB
Döntés módja: nyílt szavazás, egyszerű szótöbbség

Mellékletek: árajánlatok
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. december 20-án tartandó munkaterv szerinti ülésére

5. napirendhez

Tárgy: Gyepmesteri feladatok 2013. évi ellátása
Tisztelt Képviselő-testület!

Az állatok védelméről és kíméletéről szóló 1998. évi XXVIII. törvény 48/A. § (3) bekezdése szerint a települési önkormányzat kötelező feladata a település belterületén a kóbor állatok befogása. Illetve az élelmiszerláncról és hatósági felügyeletéről szóló 2008. évi XLVI. törvény 19. § (1)-(2) bekezdése szerint az állati eredetű melléktermék - így különösen az elhullott állat tetemének - tulajdonosa saját költségén köteles annak elszállításáról, ártalmatlanná tételéről (…) gondoskodni. Ha az állati eredetű melléktermék tulajdonosa ismeretlen, illetve az a közterületen található, ez a kötelezettség a települési önkormányzatot terheli.

Ezen önkormányzati feladatokat az ezt megelőző években az Aranyi Állatotthon Alapítvány (székhelye: Gyömrő, Töves major 1/D.) látta el a település igazgatási területén, ami évente 40-45 kutya befogását jelentette. Az Önkormányzat ennek fejében támogatást nyújt az Alapítványnak. 

A feladat 2013. évi ellátására ismételten ajánlatokat kértünk be, melyeket az alábbiakban ismertetek: 

Aranyi Állatotthon Alapítvány (2230 Gyömrő, Töves major D/1.), illetve Aranyi János vállalkozó ajánlata:

I. ajánlat:
1. évi 450 ezer Ft összegű alapítványi támogatás, melynek fejében havonta egyszer körbejárja a települést, továbbá

2. a Polgármesteri Hivatal 1. ponton túli hívása esetén alkalmanként 6.000 Ft+áfa a kiszállási díj és befogott ebenként 12.000 Ft+áfa az elszállítás díja.

Miután ezt a megoldást jóval drágábbnak ítéltük, mint az eddigit, illetve a konstrukcióban nem láttuk biztosítottnak a korrekt ellenőrizhetőséget, tárgyalásokat folytattunk Aranyi úrral, aki így egy második ajánlatot is tett:
II. ajánlat:
Évi 600 ezer Ft összegű alapítványi támogatás, melynek fejében havonta egyszer körbejárja a települést, ezen felül a Polgármesteri Hivatal hívására kiszáll.

Szomorú Szív Kft. (2209 Péteri, Zöldfa u. 12.) részéről Herczig József ajánlata:

1. havi 50 ezer Ft+áfa összegű fejében havonta egyszer körbejárja a települést, továbbá

2. a Polgármesteri Hivatal 1. ponton túli hívása esetén alkalmanként 15.000 Ft+áfa a kiszállási díj és befogott ebenként 5.000 Ft+áfa az elszállítás díja.

Tekintettel arra, hogy ismételten az Aranyi Állatotthon Alapítvány (2230 Gyömrő, Töves major D/1.) ajánlata bizonyult kedvezőbbnek, javaslom, hogy az Önkormányzat a 2013. évre is az Alapítvánnyal kössön szerződést a gyepmesteri feladatok ellátása érdekében.

…/2012. (XII. 20.) ÖKT határozati javaslat
Sülysáp Nagyközség Önkormányzatának Képviselő-testülete a következők szerint határoz. 
1./ Az 1998. évi XXVIII. törvény 48/A. § (3) bekezdésében, valamint a 2008. évi XLVI. törvény 19. § (1)-(2) bekezdésében foglalt kötelezettségei 2013. évi ellátására az Aranyi Állatotthon Alapítvánnyal (székhelye: 2230 Gyömrő, Töves major D/1.; képviseli: Aranyi János) köt megállapodást, melynek keretében az Alapítvány a cél szerinti tevékenységét végzi Sülysáp belterületén, az Önkormányzat pedig 600 ezer Ft éves támogatásban részesíti az Alapítványt. 

2./ A támogatás összegét az önkormányzat 2013. évi költségvetésében biztosítja.
3./ Felkéri és felhatalmazza a polgármestert és a jegyzőt a szükséges intézkedések megtételére, a megállapodás aláírására.

Határidő: 1./ azonnal; 2./ 2013. február 15.; 3./ 2012. december 31. 
Felelős: polgármester, jegyző
Sülysáp, 2012. december 13.

Horinka László s.k.

polgármester

